SKRIFTLIG FORESPØRGSEL E-2018/01

af Chris Davies (ELDR) til Kommissionen

(13. juli 2001)

Om: Tjenestemændenes erfaringsgrundlag i Generaldirektoratet for Eksterne Forbindelser

Hvor mange personer er beskæftigede inden for Generaldirektoratet for Eksterne Forbindelser med status af leder af en enhed eller derover?

Hvor mange af disse personer har gjort tjeneste i EU-delegationer uden for Den Europæiske Union i en sammenhængende periode på over ét år?

Hvad er den samlede varighed af EU-arbejdet i delegationerne uden for Den Europæiske Union for hver enkelt person?

Hvilke planer har Kommissionen for at sikre, at de mennesker, der er beskæftigede i en ledende stilling som administratorer baseret i Bruxelles i Generaldirektoratet for Eksterne Forbindelser har større praktisk erfaring med arbejdet i EU-delegationerne uden for Den Europæiske Union?

Svar afgivet på Kommissionens vegne af Christopher Patten

(11. oktober 2001)

Nedenstående personale, anført efter tjenestegren, på kontorchefniveau eller derover arbejder i øjeblikket i Relex-regi (som udgøres af generaldirektoraterne for henholdsvis Eksterne Forbindelser (RELEX), Udvidelse (ELARG), Udvikling (DEV) og Handel (TRADE) samt Samarbejdskontoret EuropeAid (AIDCO) og Kontoret for Humanitær Bistand (ECHO)).

RELEX har 58 tjenestemænd på kontorchefniveau eller derover. Heraf har 16 gjort tjeneste i Kommissionens eksterne repræsentationer i over et år (først er antallet af tjenestemænd angivet, dernæst det antal år, de har været udstationeret): To i 2,5 år, to i 3 år, en i 3,5 år, to i 4 år, en i 5 år, en i 7,5 år, to i 8 år, en i 9 år, to i 11 år, en i 14 år og en i 19 år.

ELARG har 20 tjenestemænd på kontorchefniveau eller derover. Heraf har fire gjort tjeneste i Kommissionens eksterne repræsentationer i over et år: En i 1 år, en i 3 år, en i 5 år og en i 6 år.

DEV har 31 tjenestemænd på kontorchefniveau eller derover. Heraf har 12 gjort tjeneste i Kommissionens eksterne repræsentationer i over et år: En i 2,5 år, en i 3 år, en i 3,5 år, to i 4 år, en i 12 år, en i 14,5 år, en i 15 år, en i 17 år, en i 20,5 år, en i 23 år og en i 27 år.

TRADE har 28 tjenestemænd på kontorchefniveau eller derover. Heraf har seks gjort tjeneste i Kommissionens eksterne repræsentationer i over et år: En i 2,5 år, to i 4 år, en i 6 år, en i 8 år og en i 9,5 år.

AIDCO har 62 tjenestemænd på kontorchefniveau eller derover. Heraf har 15 gjort tjeneste i Kommissionens eksterne repræsentationer i over et år: En i 2 år, en i 2,5 år, tre i 4 år, en i 7,5 år, en i 9 år, en i 14 år, en i 16 år, tre i 18 år og tre i 21 år.

ECHO har 10 tjenestemænd på kontorchefniveau eller derover. Heraf har tre gjort tjeneste i Kommissionens eksterne repræsentationer i over et år: En i 3 år, en i 8 år og en i 10 år.

Kommissionen er bevidst om behovet for at sikre, at ledelsen i hovedkontorerne har praktisk erfaring fra tjeneste uden for EU. Kommissionen vedtog ved sin beslutning(1) af 25. marts 1996 principperne i rapporten om delegationstjenestens behov på længere sigt. Rapporten indeholder bl.a. en henstilling om, at Kommissionen bekræfter princippet om, at personalet i de tjenestegrene, der beskæftiger sig med lande uden for EF, er forpligtet til at gøre tjeneste uden for hovedsædet. Kommissionen bekræftede i sin meddelelse af 8. april 1997(2), at alt personale i kategori A i Relex-generaldirektoraterne er forpligtet til at gøre tjeneste uden for EU, og fastlagde de praktiske bestemmelser for gennemførelsen af dette krav.

Forpligtelsen til at gøre tjeneste uden for EU giver Kommissionen mulighed for at dække delegationernes personalebehov, især de steder, hvor levevilkårene er mindre attraktive. Det er navnlig en måde til at sikre, at tjenestemændenes erfaringer passer bedre til de krav, der er knyttet til en bestemt stilling og omvendt, og at der er større osmose mellem de erfaringer, der indhøstes i delegationstjenesten og i hovedsædet.

(1) SE*K(96) 554.

(2) SEK(97) 605.